31. ΠΡΟΕΔΡΙΚΟ ΔΙΑΤΑΓΜΑ υπ’αριθ.520 της 13/21 Ιουλ. 1976 (ΦΕΚ Α΄187) Περί καθορισμού των καταχωρουμένων στοιχείων των εις την Εφημερίδα της Κυβερνήσεως δημοσιευτέων εν περιλήψει πράξεων των αφορωσών, εις την υπηρεσιακήν κατάστασιν των δημοσίων λειτουργών, των πολιτικών δημοσίων υπαλλήλων και των υπαλλήλων των νομικών προσώπων δημοσίου δικαίου. Έχοντες υπ΄ όψει:  1.Τας διατάξεις του άρθρ.2 παρ.1 περίπτ.η΄ και του άρθρ.4 παρ.1 και 2 του Νόμ.301/1976 «περί της εις την Εφημερίδα της Κυβερνήσεως δημοσιευομένης ύλης και ρυθμίσεως θεμάτων αναφερομένων εις την έκδοσιν και κυκλοφορίαν ταύτης». 2.Την υπ’ αριθ.421/1976 γνωμοδότησιν του Συμβουλίου της Επικρατείας, προτάσει του επί της Προεδρίας της Κυβερνήσεως Υπουργού, απεφασίσαμεν και διατάσσομεν: Άρθρ.1.-1.Τα καταχωρούμενα στοιχεία των δια της Εφημερίδος της Κυβερνήσεως δημοσιευομένων εν περιλήψει πράξεων περί διορισμού, προαγωγής, εντάξεως, αργίας, διαθεσιμότητος, μετατάξεως, υποβιβασμού, αποδοχής παραιτήσεως και περί απολύσεως των δημοσίων λειτουργών, των δημοσίων πολιτικών υπαλλήλων και υπαλλήλων νομικών προσώπων δημοσίου δικαίου ορίζονται ως ακολούθως: α.Στοιχεία ταυτότητος της πράξεως: εκδούσα αρχή, αριθμός πράξεως, χρονολογία εκδόσεως. β.Στοιχεία προσδιορισμού του εις ον ή των εις ους αφορά η πράξις: ονοματεπώνυμον και πατρώνυμον. γ.Χρόνος εις ον ανατρέχει ή εφ’ ου επέρχεται κατά νόμον ο διορισμός, η προαγωγή ή άλλη υπηρεσιακή μεταβολή, εφ’ όσον ειδικώς προβλέπεται ότι επέρχεται αύτη εις διάφορον του από της δημοσιεύσεώς της δια της Εφημερίδος της Κυβερνήσεως χρόνου. δ.Λοιπά ουσιώδη κατα περίπτωσιν στοιχεία του περιεχομένου της πράξεως και δή: αα)Επί διορισμού, ο βαθμός και ο κλάδος της οργανικής θέσεως, άλλως η ειδική ονομασία της θέσεως εις ην ο διορισμός. ββ)Επί προαγωγής, ο βαθμός και ο κλάδος εις ον η προαγωγή, ως και ο κατα νόμον χαρακτηρισμός αυτής (κατ’ εκλογήν ή κατ’ αρχαιότητα). γγ)Επί μισθολογικής προαγωγής, ο βαθμός εις τον μισθόν του οποίου ενεργείται η προαγωγή. δδ)Επί εντάξεως, ο βαθμός και ο κλάδος, άλλως η ειδική ονομασία της θέσεως εις ην η ένταξις, ως και ο εις τον βαθμόν της εντάξεως πλεονάζων χρόνος υπηρεσίας. εε)Επί αργίας, αι διατάξεις δυνάμει των οποίων τίθεται εις αργίαν ή επαναφέρεται εκ ταύτης ο λειτουργός ή υπάλληλος. ςς)Επί διαθεσιμότητος, η χρονική διάρκεια ταύτης και αι διατάξεις δυνάμει των οποίων τίθεται εις διαθεσιμότητα ο λειτουργός ή υπάλληλος. ζζ)Επί μετατάξεως, ο βαθμός και ο κλάδος εξ ων και εις ούς ενεργείται η μετάταξις. ηη)Επί υποβιβασμού, ο βαθμός εξ ου και εις ον υποβιβάζεται ο υπάλληλος. θθ)Επί αποδοχής παραιτήσεως, η ημερομηνία της γενομένης δεκτής αιτήσεως παραιτήσεως ή επί αυτοδικαίας παραιτήσεως ο κατά νόμον λόγος αυτής. ιι)Επί απολύσεως, ο κατά νόμον λόγος της απολύσεως. 2.Καθ’ ας περιπτώσεις, εκ των εν τη προηγουμένη παραγράφω διαλαμβανομένων, προηγείται, κατά τας κειμένας διατάξεις, βεβαίωσις της οικείας Υπηρεσίας Εντελλομένων Εξόδων του Γενικού Λογιστηρίου του Κράτους καταχωρείται εν τη δημοσιευομένη περιλήψει της πράξεως ο αριθμός και η χρονολογία ταύτης. 3.Κατ’ εξαίρεσιν, εφ’ όσον εν τη οικεία πράξει περιλαμβάνεται ουσιώδης ειδικός προσδιορισμός δύναται να καταχωρήται και ούτος εις την περίληψιν. Άρθρ.2.-Τα εν τω προηγουμένω άρθρω οριζόμενα εφαρμόζονται και επί ανακλήσεως ή τροποποιήσεως των εν αυτώ διαλαμβανομένων πράξεων. 